Studenti fl-Università ta' Notre Dame fl-istat ta' Indiana jaf kienu parti mir-raġuni mid-deċiżjoni tal-Gvern Amerikan li pprojbixxa l-eks Ministru Laburista Konrad Mizzi u l-eks Chief of Staff Keith Schembri milli jidħlu fl-Istati Uniti. F'Diċembru tas-sena l-oħra, id-Dipartiment Amerikan tal-Istat ħabbar li Mizzi u Schembri se jkunu nominati pubblikament biex jiġu pprojbiti milli jidħlu fl-Istati Uniti. Aqra aktar: Mizzi u Schembri pprojbiti milli jidħlu fl-Istati Uniti Fl-2020, studenti li kienu parti mill-Global Magnitsky Human Rights Accountability Act Clinic ippreżentaw rapport lid-Dipartimenti Amerikani tal-Istat u tat-Terożija li fih semmew l-allegazzjonijiet kontrihom u talbu biex jinħarġu sanzjonijiet kontrihom. Minkejja li s-soltu rapport bħal dan isir mill-istudenti tal-liġi, avukati jew NGOs, dawn l-istudenti u l-organizzazzjoni Human Rights First kienu ħadmu fuq dan ir-rapport. Il-fundatur tal-Magnitsky Clinic Thomas Kellenberg qal li, filwaqt li m'hemmx korrelazzjoni bejn ir-rapport u s-sanzjonijiet fuq Mizzi u Schembri, deher biċ-ċar li d-Dipartiment tal-Istat irrefera għar-rapport meta għamel id-deċiżjoni tiegħu. Bħalissa, hu u l-istudenti qed jaħdmu fuq rapport fuq l-assassinju tal-ġurnalista Daphne Caruana Galizia li nqatlet fl-2017. Caruana Galizia kienet qed tinvestiga l-iskemi ta' Mizzi u Schembri u kif ġew akkużati li approvaw l-għoti ta' kuntratt tal-Gvern biex tinbena power station mill-Electrogas u jirċievu flus minn dan l-approvar. Mizzi u Schembri kienu se jirċievu madwar €2 miljun mill-eks Direttur tal-Electrogas Yorgen Fenech permezz tal-kumpanija 17 Black. Fenech jinsab akkużat b'involviment fl-assassinju ta' Caruana Galizia. Kellenberg wissa li d-demokrazija tbati meta jinqatlu l-ġurnalisti u li l-istudenti raw ir-rabtiet li jeżistu bejn il-korruzzjoni u l-vjolazzjonijiet tad-drittijiet tal-bniedem. Hu spjega li l-impatt tas-sanzjonijiet huwa li Mizzi u Schembri mhux se jitħallew jibgħatu t-tfal tagħhom fl-iskejjel Amerikani jew ifittxu opportunità ġdida fl-Istati Uniti, li l-Istati Uniti turi li kien hemm bżonn li tittieħed azzjoni kontra dawn il-persuni u li l-Gvern Malti jinduna li se jkollu jieħu bis-serjetà l-korruzzjoni. Grupp ieħor nieda rapport fuq l-eks President tal-Angola li kellha kumpaniji f'Malta Intant, il-grupp Student Policy Network kien nieda rapport fuq Isabel dos Santos, l-eks President tal-Angola, li kienet instabet ħatja mar-raġel tagħha li għamlet użu ħażin minn fondi pubbliċi biex igawdu huma stess. Dos Santos, li kellha madwar 14-il kumpanija rreġistrata f'Malta, kienet fil-mira ta' sanzjonijiet mill-Gvern Amerikan u ma tħallietx issiefer lejn l-Istati Uniti. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook